Document ID: 32011R0844

KOMISJONI RAKENDUSMÄÄRUS (EL) nr 844/2011,
23. august 2011,
millega tunnustatakse Kanadas tehtud ekspordieelset kontrolli nisu ja nisujahu aflatoksiinide sisalduse kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artiklit 23,
ning arvestades järgmist:
(1)
Komisjoni 19. detsembri 2006. aasta määrusega (EÜ) nr 1881/2006, millega sätestatakse teatavate saasteainete piirnormid toiduainetes, (2) on määratud kindlaks aflatoksiinide piirnormid toidus. Liidu turule võib lubada ainult selliseid toiduaineid, mis vastavad piirnormidele.
(2)
Määruses (EÜ) nr 882/2004 on sätestatud, et liikmesriik tagab korrapärase kontrollimise lähtuvalt riskidest ja asjakohase sagedusega, et saavutada määruse eesmärgid, milleks on muu hulgas inimestele ja loomadele avalduva ohu ärahoidmine, kõrvaldamine või vähendamine vastuvõetava tasemeni.
(3)
Määruse (EÜ) nr 882/2004 artiklis 23 on sätestatud võimalus tunnustada ekspordieelset erikontrolli, mida kolmas riik teostab sööda ja toidu suhtes vahetult enne ELi eksportimist, et kontrollida eksporditavate toodete vastavust liidu nõuetele.
(4)
Kolmandale riigile võib sellise tunnustuse anda üksnes juhul, kui ELi audit on näidanud, et liitu eksporditav sööt või toit vastab liidu või samaväärsetele nõuetele ning kui kolmandas riigis enne lähetamist tehtud kontrolli loetakse piisavalt tõhusaks, et sellega asendada või vähendada liidu õigusnormides sätestatud dokumentide, identsuse ja füüsilist kontrolli.
(5)
8. oktoobril 2007 esitas Kanada komisjonile taotluse tunnustada Kanada pädevate organite tehtud ekspordieelset kontrolli Euroopa Liitu eksportimiseks ettenähtud pehme ja kõva nisu ning nisujahu aflatoksiinide sisalduse kohta.
(6)
Komisjon hindas üksikasjalikult teavet, mille oli esitanud ekspordieelse kontrollimise eest vastutav Kanada pädev asutus Canadian Grain Commission, ning on seisukohal, et antud tagatised on piisavad, et õigustada nisu ja nisujahu aflatoksiinide sisalduse ekspordieelse kontrollimise tunnustamist.
(7)
Sellepärast on asjakohane tunnustada Kanadas tehtud ekspordieelset kontrolli, millega tagatakse nisu ja nisujahu vastavus liidu õigusaktidega ettenähtud aflatoksiinide piirnormidele.
(8)
Liikmesriigid peavad vastavalt määruse (EÜ) nr 882/2004 artikli 16 lõikele 2 korraldama imporditavate toodete füüsilist kontrolli sagedusega, mis vastab eri liiki toiduga seotud riskidele, ja võtma muu hulgas arvesse toidu päritolukohaks oleva kolmanda riigi pädeva asutuse antud tagatisi. Süstemaatiline ekspordieelne kontroll, mida teostatakse Canadian Grain Commissioni järelevalve all vastavalt ELi tunnustusele ja määruse 882/2004 artiklile 23, annab piisavad tagatised aflatoksiinide sisalduse kohta nisus ja nisujahus, võimaldades liikmesriikidel vähendada nende kaupade füüsilise kontrollimise sagedust.
(9)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Ekspordieelse kontrolli tunnustamine
Tunnustatakse Canadian Grain Commissioni poolt vahetult enne Euroopa Liitu eksportimist tehtavat aflatoksiinide sisalduse kontrolli järgmiste toiduainete puhul:
a)
HS/CN-koodi 1001 alla kuuluv nisu, mis on toodetud Kanada territooriumil, ja
b)
HS/CN-koodi 1101 00 alla kuuluv nisujahu, mis on toodetud Kanada territooriumil
Artikkel 2
Ekspordieelse kontrolli tunnustamise tingimused
1. Artiklis 1 nimetatud toodete iga saadetisega peavad olema kaasas järgmised dokumendid:
a)
Canadian Grain Commissioni tunnustatud laboratooriumi poolt vastavalt komisjoni 23. veebruari 2006. aasta määrusele (EÜ) nr 401/2006 (millega on kehtestatud proovivõtu- ja analüüsimeetodid mükotoksiinide sisalduse ametlikuks kontrolliks toiduainetes) (3) või samaväärsetele nõuetele tehtud proovide ja analüüside tulemuste aruanne;
b)
vastavalt lisale vormistatud sertifikaat, mille on täitnud, alla kirjutanud ja kontrollinud Canadian Grain Commissioni esindaja; sertifikaat kehtib neli kuud alates selle väljaandmise kuupäevast.
2. Lõikes 1 osutatud aruande ja sertifikaadi võib esitada elektrooniliselt, kui on jõutud kokkuleppele praktilise korra suhtes.
3. Igal toiduainete saadetisel peab olema oma identifitseerimiskood, mis tuleb esitada ka lõikes 1 osutatud aruandel ja sertifikaadil. Selle koodiga tuleb tähistada saadetise iga kott või muu pakend.
Artikkel 3
Saadetiste osadeks jagamine
Juhul kui saadetis hiljem osadeks jagatakse, peavad iga saadetise osaga kuni selle vabasse ringlusse laskmiseni olema kaasas artikli 2 lõike 1 punktis b sätestatud sertifikaadi tõestatud koopiad, mille on kinnitanud selle liikmesriigi pädev asutus, kelle territooriumil saadetise jagamine aset leidis.
Artikkel 4
Ametlik kontroll
Vastavalt määruse (EÜ) 882/2004 artikli 16 lõikele 2 ja artikli 23 lõikele 2 vähendatakse artiklis 1 osutatud toodete saadetiste füüsilist kontrolli liikmesriikides maksimaalselt 1 %-ni artikli 2 tingimuste kohaselt vormistatud saadetiste koguarvust.
Artikkel 5
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2011.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. august 2011

Labels: 17
20
0
3
18